

**Конкурстық рәсімдерден тыс 2014 - 2016 жылдарға арналған бағдарламалық-нысаналы қаржыландыру туралы**

Қазақстан Республикасы Үкіметінің 2014 жылғы 28 ақпандағы № 161 қаулысы

      «Ғылым туралы» 2011 жылғы 18 ақпандағы Қазақстан Республикасы Заңының 27-бабына сәйкес Қазақстан Республикасының Үкіметі **ҚАУЛЫ ЕТЕДІ**:

      1. Конкурстық рәсімдерден тыс республикалық бюджеттен 2014 – 2016 жылдарға арналған бағдарламалық-нысаналы қаржыландыру осы қаулыға қосымшаға сәйкес ғылыми-техникалық бағдарламалар бойынша жүзеге асырылады деп белгіленсін.

      2. Қазақстан Республикасы Білім және ғылым министрлігі осы қаулыдан туындайтын шараларды қабылдасын.

      3. Осы қаулы қол қойылған күнінен бастап қолданысқа енгізіледі.

*Қазақстан Республикасының*

*Премьер-Министрі                                    С. Ахметов*

Қазақстан Республикасы

Үкіметінің

2014 жылғы 28 ақпандағы

№ 161 қаулысына

қосымша

 **Бағдарламалық-мақсатты қаржыландырылуы республикалық бюджеттен**
**жүзеге асырылатын конкурстық рәсімдерден тыс ғылыми-техникалық**
**бағдарламалар**

      Қазақстан Республикасы Білім және ғылым министрлігі:

      1) Байытылуы қиын және сапасы төмен шикізатты байыту және өңдеу технологиялары;

      2) Мұнай, газ және уран өндіру тиімділігін арттыру үшін ақпараттық-цифрлық технологияларды әзірлеу;

      3) Қазақстан Республикасындағы жаңа және қайтадан пайда болатын вирустық инфекциялар: мониторинг және оларды бақылау үшін перспективалық биопрепараттарды жасау;

      4) Өнеркәсіптік биотехнологиялар;

      5) Молекулалық және жасушалы биологияның әдістері негізінде бидай мен картоптың фузариоз бен вироидаларға төзімдігін жоғарылатудың ғылыми негіздерін әзірлеу және олардың негізінде қарқынды селекция үшін бастапқы желілер мен диагностикумдар жасау;

      6) Энергияның балама көздерінің негізінде энергия тиімді технологияларды әзірлеу;

      7) Қазақстан Республикасының су қауіпсіздігі: «Қазақстанның су ресурстары және оларды пайдалану» геокеңістік ақпараттық жүйесі;

      8) Өсімдіктерден алынған жаңа биологиялық белсенді қосылыстар және олардың синтетикалық аналогтары.

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК